Irlannin kapina 1641
Irlannin kapina 1641 oli Irlannin Ulsterissa puhjennut kapina, jossa katoliset nousivat alueelle edellisten vuosikymmenten aikana asettuneita englantilais- ja skotlantilaistaustaisia protestanttisia maanomistajia vastaan. Kapina oli osa Irlannin katolisten käymää yksitoistavuotista sotaa. Kansannousun seurauksena Irlannin katoliset perustivat vuonna 1642 Kilkennyn konfederaation. Maa oli sen jälkeen koko 1640-luvun ajan Englannin sisällissodan aiheuttaman sekasorron vallassa.